Soektog begin ná vliegtuig met 2 insittendes verdwyn | Maroela Media
Die wit Savannah-vliegtuig (Foto: Facebook via Wild Coast South Africa)
Die lugvaart-soek-en-reddingskoördineringsentrum (ARCC) het Donderdagoggend bevestig dat 'n soektog na 'n vermiste ligte vliegtuig en twee insittendes van stapel gestuur is nadat dié vliegtuig Woensdagmiddag tydens 'n toetsvlug vermis geraak het.
Santjie White, hoof van die sentrum, het aan Maroela Media gesê die vliegtuig was glo laas tydens die toetsvlug aan die ooskus in Oos-Londen gesien.
White sê verskeie soek-en-reddingspanne is tans besig met lug- en grondsoektogte, maar geen leidraad is nog in dié stadium gevind nie.
Volgens haar kon die wit Savannah-vliegtuig waarskynlik nie ver van die lugmagbasis af vermis geraak het nie omdat toetsvlugte naby aan die basis moet geskied.
"Talle soektogte vir die vliegtuig en die twee insittendes is begin en geen steen sal onaangeroer gelaat word nie. Die soektog word wel tans deur weersomstandighede bemoeilik en ons moet te alle tye die veiligheid van ons soek-en-reddingspanne in gedagte hou, maar daar is baie beplanning wat in hierdie soektogte ingaan. In dié stadium hoop ons net vir die beste," sê sy.
White sê die ARCC wag tans vir radarbande van die lugmagbasis wat waarskynlik sal kan help in die soektog. "Ons kan nog nie bevestig dat daar wel kommunikasie tussen die vliegtuig en die basis was nie, maar indien daar wel was, sal dié radarbande ons soektog baie help. Sulke bande sal waarskynlik help om die soekgebied selfs kleiner te maak."
Ek wil nie spoke opjaag nie, maar as die vliegtuig laas aan die kus gesien is, lê hy waarskynlik nou in die see… Mense most maar versigtig wees, ongelukke gebeur so maklik.